b'\n_START_ARTICLE_\nGattaca\n_START_SECTION_\nVsebina\n_START_PARAGRAPH_\nV\xc2\xa0\xc2\xbbne preve\xc4\x8d oddaljeni prihodnosti\xc2\xab\xc2\xa0\xc4\x8dlove\xc5\xa1ka dru\xc5\xbeba temelji na evgeniki v obliki genske manipulacije zarodkov, ki zagotavlja za\xc5\xbeelene lastnosti potomcev. Register biometri\xc4\x8dnih podatkov omogo\xc4\x8da takoj\xc5\xa1njo identifikacijo ljudi, ki so razdeljeni v dva glavna razreda: genetsko izbolj\xc5\xa1ane\xc2\xa0\xc2\xbbveljavne\xc2\xab\xc2\xa0in\xc2\xa0\xc2\xbbne-veljavne\xc2\xab\xc2\xa0z bistveno vi\xc5\xa1jo mo\xc5\xbenostjo za dedne okvare. Hkrati je, kljub na\xc4\x8delni zakonski prepovedi, zelo raz\xc5\xa1irjena diskriminacija na osnovi teh lastnosti, ki dolo\xc4\x8dajo posameznikov dru\xc5\xbebeni razred.\xc2\xa0\xc2\xbbNe-veljavni\xc2\xab\xc2\xa0so s pomo\xc4\x8djo bolj ali manj legalnega genskega profiliranja omejeni na manjvredne poklice._NEWLINE_Vincent Freeman (Ethan Hawke) je bil spo\xc4\x8det po naravni poti in \xc5\xbee takoj ob rojstvu mu je bila z analizo genotipa pripisana visoka verjetnost za nekatere neza\xc5\xbeelene lastnosti, med njimi agresivnost in prirojena sr\xc4\x8dna okvara. Zaradi slednje mu je pripisana pri\xc4\x8dakovana \xc5\xbeivljenjska doba zgolj 30 let. Star\xc5\xa1a ob\xc5\xbealujeta odlo\xc4\x8ditev, zato je njun naslednji otrok genetsko izbolj\xc5\xa1ani Vincentov brat Anton. Fanta se pogosto merita v mo\xc4\x8di tako, da plavata na odprto morje dokler se nekdo od njiju ne ustra\xc5\xa1i razdalje in obrne nazaj. Kljub temu, da je dve leti starej\xc5\xa1i, Vincent vedno izgubi in tudi sicer ga okolica ves \xc4\x8das opominja na njegovo gensko inferiornost. Sanja namre\xc4\x8d, da bi postal astronavt, kar pa je z njegovimi predispozicijami prakti\xc4\x8dno nemogo\xc4\x8de. Vendar on ostane odlo\xc4\x8den. Nekega dne, ko sta \xc5\xbee starej\xc5\xa1a, znova izzove Antona na preskus plavanja. Tokrat ga Vincent z mo\xc4\x8dno voljo prese\xc5\xbee in ga \xc5\xa1e re\xc5\xa1i, ko se Anton za\xc4\x8dne utapljati. Nato odide od doma._NEWLINE_V naslednjih letih dela kot \xc4\x8distilec po razli\xc4\x8dnih krajih, vendar se ne odpove svojim sanjam. Zaposli se pri vesoljski korporaciji Gattaca, kjer\xc2\xa0\xc2\xbbveljavni\xc2\xab\xc2\xa0trenirajo za astronavte. Brez drugih mo\xc5\xbenosti najame nelegalnega posrednika, prek katerega stopi v stik s plavalnim asom Jeromeom Eugenom Morrowom (Jude Law), ki mu je pripravljen prodati svojo identiteto - je namre\xc4\x8d paraliziran po prometni nesre\xc4\x8di in mu status ne koristi ve\xc4\x8d. Vincent s pomo\xc4\x8djo posrednika prevzame Jeromeov izgled in ime. Da bi prikril svojo identiteto vsak dan temeljito odstranjuje svoje biolo\xc5\xa1ke ostanke z drgnjenjem in britjem. S prikritimi Jeromeovimi vzorci krvi in urina dobi dostop do Gattace, kjer ga na ra\xc4\x8dun odli\xc4\x8dnega znanja sprejmejo kot kandidata za navigatorja na presti\xc5\xbeni odpravi na Saturnov naravni satelit Titan._NEWLINE_Teden dni pred na\xc4\x8drtovano izstrelitvijo pa Gattaco pretrese incident, zgodi se namre\xc4\x8d nasilen umor glavnega administratorja, ki je hotel odpovedati misijo. Policisti na prizori\xc5\xa1\xc4\x8du najdejo Vincentovo trepalnico, zato postane kot\xc2\xa0\xc2\xbbne-veljavni\xc2\xab\xc2\xa0glavni osumljenec. Med preiskavo se Vincent zbli\xc5\xbea s sodelavko Irene Cassini (Uma Thurman), ki je sicer\xc2\xa0\xc2\xbbveljavna\xc2\xab, vendar ima nekoliko povi\xc5\xa1ano verjetnost za prirojeno sr\xc4\x8dno okvaro, zato ne more postati kandidatka za polet. Poleg tega spozna, da je posredno zakrivil Jeromeovo paralizo, ko ga je neko\xc4\x8d premagal na plavalnem tekmovanju. Jerome je zaradi tega zapadel v depresijo in se vrgel pod avto. Posre\xc4\x8di se mu izogibati preiskovalcem pod vodstvom detektiva, za katerega se kasneje izka\xc5\xbee, da je njegov brat Anton (Loren Dean), tako dolgo, da namestnik Hugo (Alan Arkin) odkrije pravega storilca - direktorja Josefa (Gore Vidal), ki je \xc5\xbeelel z umorom prepre\xc4\x8diti ukinitev misije, vrhunca njegove kariere._NEWLINE_Kljub kon\xc4\x8dani preiskavi Anton posumi, da je oseba, ki se predstavlja kot Jerome Morrow, njegov\xc2\xa0\xc2\xbbne-veljavni\xc2\xab\xc2\xa0brat. Posvari Vincenta, da po\xc4\x8dne nekaj nezakonitega, vendar mu ta odvrne, da je pri\xc5\xa1el tako dale\xc4\x8d po lastni zaslugi in brez pomo\xc4\x8di, za razliko od Antona, nazadnje, ko sta se pomerila v plavanju. Anton ga zato znova izzove in brata sredi no\xc4\x8di odideta do obale ter sko\xc4\x8dita v vodo. Antona preseneti Vincentova vzdr\xc5\xbeljivost in v trdi temi dale\xc4\x8d od obale se za\xc4\x8dne tudi tokrat utapljati. Vincent ga znova re\xc5\xa1i iz vode, zato ga Anton odtlej pusti pri miru. Na dan izstrelitve mu Jerome poka\xc5\xbee obilno zalogo vzorcev urina in krvi, ki jo je medtem napravil, reko\xc4\x8d, da se bo tudi on odpravil na potovanje. Tik pred vkrcanjem pa Vincenta preseneti \xc5\xa1e zadnji genetski preskus, na katerega ni pripravljen. Genetik dr. Lamar (Xander Berkeley) mu takrat prizna, da je \xc5\xbee prej odkril njegovo skrivnost in mu pove, da je idol njegovega sina, ki ni\xc2\xa0\xc2\xbbvse, kar so obljubljali\xc2\xab\xc2\xa0in si prav tako \xc5\xbeeli prese\xc4\x8di dru\xc5\xbebene omejitve. Nato izbri\xc5\xa1e rezultate preskusa in ga spravi skozi kot\xc2\xa0\xc2\xbbveljavnega\xc2\xab. Medtem si Jerome nadene svojo plavalno medaljo in se za\xc5\xbege v hi\xc5\xa1ni se\xc5\xbeigalni pe\xc4\x8di, hvale\xc5\xbeen Vincentu, kateremu je posodil identiteto, Vincent pa njemu nekaj vrednej\xc5\xa1ega: svoje sanje.'